കൊവിഡ് വ്യാപനം ഇന്ത്യയിലേക്ക് യാത്രാവിലക്ക് ഭാഗികമായി നീക്കി സൗദി അറേബ്യ, എക്സപ്ഷണല് റെഡ് ലിസ്റ്റ് വര്ദ്ധിപ്പിച്ച് ഖത്തര് റിയാദ്: കൊവിഡ് വ്യാപനത്തെ തുടര്ന്ന് തങ്ങളുടെ പൗരന്മാര്ക്ക് ഏര്പ്പെടുത്തിയ യാത്രാവിലക്കില് ഭാഗിക ഇളവുമായി സൗദി അറേബ്യ. ഇന്ത്യയിലേക്കുളള സൗദി പൗരന്മാരുടെ യാത്രാവിലക്കിനാണ് ഇളവ് നല്കിയത്. ചികിത്സയ്ക്കായോ ബന്ധുക്കളുടെ മരണത്തെ തുടര്ന്നോ അത്തരം അടിയന്തര സാഹചര്യത്തില് മുന്കൂര് അനുമതിയോടെ യാത്രചെയ്യാം. ഘട്ടംഘട്ടമായി കൊവിഡ് നിയന്ത്രണം നീക്കുന്നതിനെ തുടര്ന്നാണ് നടപടി. സൗദി ആഭ്യന്തരമന്ത്രാലയമാണ് നിയന്ത്രണങ്ങളില് ഇളവേര്പ്പെടുത്തിയത്. ഓണ്ലൈന് പ്ളാറ്റ്ഫോം അബ്ഷീര് വഴി അപേക്ഷ സമര്പ്പിക്കാം. രാജ്യത്തും അയല്രാജ്യങ്ങളിലും കൊവിഡ് എണ്ണം കുറഞ്ഞതും ഫലപ്രദമായ വാക്സിനേഷനുമാണ് ഇപ്പോള് ഇളവനുവദിക്കാന് കാരണം. അതേസമയം ഖത്തര് കൊവിഡ് വ്യാപന തോതും അപകടസാദ്ധ്യതയും കണക്കാക്കി രാജ്യങ്ങളെ വേര്തിരിച്ചിരിക്കുന്ന ലിസ്റ്റില് ഇന്ത്യയ്ക്ക് മാറ്റമില്ല. ഇപ്പോഴും റെഡ്ലിസ്റ്റില് തന്നെയാണ് ഇന്ത്യ, ഒപ്പം അയല്രാജ്യങ്ങളായ പാകിസ്ഥാന്, ബംഗ്ളാദേശ്, നേപ്പാള്, ശ്രീലങ്ക എന്നിവയും ഫിലിപ്പൈന്സ്, ഇന്തോനേഷ്യ എന്നീ രാജ്യങ്ങളുമുണ്ട്. ആഫ്രിക്കന് രാജ്യങ്ങളില് കെനിയയും സുഡാനും ഉണ്ട് ലിസ്റ്റില്. അപകട സാദ്ധ്യത കൂടിയ എക്സപ്ഷണല് റെഡ് ലിസ്റ്റിലാണ് ഈ രാജ്യങ്ങള്ക്കൊപ്പം ഇന്ത്യയുടെയും സ്ഥാനം. അപകട സാദ്ധ്യത തീരെയില്ലാത്ത ഗ്രീന് ലിസ്റ്റില് 188 രാജ്യങ്ങളുണ്ട്. ചൈന,ഭൂട്ടാന്, അഫ്ഗാനിസ്ഥാന് എന്നീ രാജ്യങ്ങളും ഈ വിഭാഗത്തിലാണ്. ഗ്രീന് ലിസ്റ്റിലെ രാജ്യങ്ങളില് നിന്ന് വരുന്ന വാക്സിനേഷന് സ്വീകരിച്ചവര്ക്ക് ക്വാറന്റൈന് വേണ്ട. വാക്സിന് സ്വീകരിക്കാത്തവര് ഏഴ് ദിവസം ക്വാറന്റൈനില് കഴിയണം. അപകട സാദ്ധ്യത കുറഞ്ഞ രാജ്യങ്ങള്ക്കുളള യെല്ലോ ലിസ്റ്റ് ഖത്തര് ഒഴിവാക്കി.